CELEX: 32016L2037
Language: da
Date: 2016-11-21 00:00:00
Title: Kommissionens direktiv (EU) 2016/2037 af 21. november 2016 om ændring af Rådets direktiv 75/324/EØF for så vidt angår det tilladte maksimaltryk i aerosoler og med henblik på at tilpasse dets bestemmelser om etikettering til Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger (EØS-relevant tekst )

22.11.2016   
            
            
               DA
            
            
               Den Europæiske Unions Tidende
            
            
               L 314/11
            
         KOMMISSIONENS DIREKTIV (EU) 2016/2037
   af 21. november 2016
   om ændring af Rådets direktiv 75/324/EØF for så vidt angår det tilladte maksimaltryk i aerosoler og med henblik på at tilpasse dets bestemmelser om etikettering til Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 75/324/EØF af 20. maj 1975 om tilnærmelse af medlemsstaternes lovgivning om aerosoler (1), særlig artikel 5, og
   ud fra følgende betragtninger:
   
               (1)
            
            
               Direktiv 75/324/EØF fastsætter bestemmelser om markedsføring af aerosoler. Det harmoniserer sikkerhedskravene til aerosoler, herunder kravene vedrørende det nominelle rumindhold, fyldning og andre trykfarer og mærkningskrav til aerosoler, som falder ind under dets anvendelsesområde, og som markedsføres i henhold til nævnte direktivs bestemmelser.
            
         
               (2)
            
            
               Tekniske fremskridt og innovation har i de senere år ført til udvikling af aerosoler med innovative ikke-brandfarlige drivmidler, primært komprimerede gasser som kvælstof, trykluft eller kuldioxid. Det nuværende tilladte maksimaltryk i aerosoler som fastsat i direktiv 75/324/EØF begrænser imidlertid udviklingen af aerosoler med ikke-brandfarlige drivmidler, fordi det har en negativ indvirkning på sprayeffektiviteten af sådanne aerosoler i hele deres levetid. Mere specifikt fører det faldende tryk i sådanne aerosoler under anvendelsen til en mindre effektiv udtømning af indholdet og til en mærkbar forringelse af deres ydeevne.
            
         
               (3)
            
            
               Ved Kommissionens direktiv 2008/47/EF (2) blev det tilladte maksimaltryk i aerosoler med et ikke-brandfarligt drivmiddel hævet fra 12 til 13,2 bar, som på daværende tidspunkt var det maksimaltryk, der gjorde det muligt at garantere sikkerheden. Imidlertid gør yderligere tekniske fremskridt og innovation det muligt at foretage en ny tilpasning af denne grænse, uden at det påvirker sikkerheden ved disse aerosoler. Det er derfor muligt at tillade en ny forhøjelse for at forbedre udstrømningshastigheden og kvaliteten af sådanne markedsførte aerosoler og dermed skabe bredere og mere effektive valgmuligheder for forbrugerne.
            
         
               (4)
            
            
               Forhøjelsen af det tilladte tryk i aerosoler med et ikke-brandfarligt drivmiddel vil tilvejebringe større valgmuligheder for fabrikanterne og dermed muligheden for at anvende sådanne aerosoler til flere anvendelsesformål. Den vil derfor gøre det muligt i videst muligt omfang at skifte fra brandfarlige til ikke-brandfarlige drivmidler og derved forbedre aerosolernes effektivitet og miljøresultater og samtidig garantere de nuværende sikkerhedsniveauer som fastsat i direktiv 75/324/EØF.
            
         
               (5)
            
            
               Europa-Parlamentets og Rådets forordning (EF) nr. 1272/2008 (3) foreskriver en harmonisering af klassificeringen og mærkningen af stoffer og blandinger i Unionen. Selv om mærkningsbestemmelserne i direktiv 75/324/EØF allerede er blevet tilpasset til forordningen ved Kommissionens direktiv 2013/10/EU (4), er en yderligere tilpasning nødvendig for at tage højde for de ændringer, der er fastsat ved Kommissionens forordning (EU) nr. 487/2013 (5). Det er derfor hensigtsmæssigt at øge den juridiske klarhed og sammenhængen med mærkningskravene i forordning (EF) nr. 1272/2008 uden dog at pålægge nogen nye forpligtelser.
            
         
               (6)
            
            
               Direktiv 75/324/EØF bør derfor ændres i overensstemmelse hermed.
            
         
               (7)
            
            
               Da forhøjelsen af det tilladte maksimaltryk i aerosoler med ikke-brandfarlige drivmidler ikke vil medføre nogen nye forpligtelser for fabrikanterne, men kun tilfører endnu en mulighed ved anvendelse af ikke-brandfarlige drivmidler, er det ikke nødvendigt at fastsætte en overgangsperiode.
            
         
               (8)
            
            
               Det er nødvendigt at sikre, at den nye lovgivning finder anvendelse fra samme dato i alle medlemsstater, uafhængigt af datoen for gennemførelse i national ret.
            
         
               (9)
            
            
               Foranstaltningerne i dette direktiv er i overensstemmelse med udtalelse fra Udvalget for Tilpasning af »Aerosol«-direktivet til det Tekniske Fremskridt —
            
         VEDTAGET DETTE DIREKTIV:
   Artikel 1
   Ændringer til direktiv 75/324/EØF
   Bilaget til direktiv 75/324/EØF ændres således:
   
               a)
            
            
               Punkt 2.2 affattes således:
               »2.2.   Etikettering
               
               Med forbehold af bestemmelserne i forordning (EF) nr. 1272/2008 skal hvert aerosol læseligt og uudsletteligt være forsynet med følgende angivelser:
               
                           a)
                        
                        
                           Hvis aerosolet er klassificeret som »ikke-brandfarligt« efter kriterierne i punkt 1.9, angivelsen »advarsel« og de øvrige mærkningselementer for aerosoler, kategori 3, som fastsat i tabel 2.3.1 i bilag I til forordning (EF) nr. 1272/2008.
                        
                     
                           b)
                        
                        
                           Hvis aerosolet er klassificeret som »brandfarligt« efter kriterierne i punkt 1.9, angivelsen »advarsel« og de øvrige mærkningselementer for aerosoler, kategori 2, som fastsat i tabel 2.3.1 i bilag I til forordning (EF) nr. 1272/2008.
                        
                     
                           c)
                        
                        
                           Hvis aerosolet er klassificeret som »yderst brandfarligt« efter kriterierne i punkt 1.9, angivelsen »advarsel« og de øvrige mærkningselementer for aerosoler, kategori 1, som fastsat i tabel 2.3.1 i bilag I til forordning (EF) nr. 1272/2008.
                        
                     
                           d)
                        
                        
                           Hvis aerosolet er en forbrugsvare, sikkerhedssætning P102 som fastsat i del 1, tabel 6.1, i bilag IV til forordning (EF) nr. 1272/2008.
                        
                     
                           e)
                        
                        
                           Eventuelle yderligere forholdsregler, som advarer forbrugerne om de særlige risici, der er forbundet med produktet; hvis aerosolet ledsages af en separat brugsanvisning, skal sådanne operationelle forholdsregler også fremgå af denne.«
                        
                     
         
               b)
            
            
               Punkt 3.1.2 affattes således:
               
                           »3.1.2
                        
                        
                           Ved 50 °C må trykket i aerosolet ikke overstige de værdier, der er fastsat i følgende tabel, afhængigt af indholdet af gasser i aerosolet:
                           
                                       Indhold af gasser
                                    
                                    
                                       Tryk ved 50 °C
                                    
                                 
                                       Flydende gas eller gasblandinger, som har et antændelsesområde i luft ved 20 °C og et standardtryk på 1,013 bar.
                                    
                                    
                                       12 bar
                                    
                                 
                                       Flydende gas eller gasblandinger, som ikke har et antændelsesområde i luft ved 20 °C og et standardtryk på 1,013 bar.
                                    
                                    
                                       13,2 bar
                                    
                                 
                                       Komprimerede gasser eller gasser, som er opløst under tryk, som ikke har et antændelsesområde i luft ved 20 °C og et standardtryk på 1,013 bar.
                                    
                                    
                                       15 bar«
                                    
                                 
                     
         Artikel 2
   Gennemførelse
   1.   Medlemsstaterne vedtager og offentliggør senest den 12. december 2017 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
   De anvender disse love og bestemmelser fra den 12. februar 2018.
   Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
   2.   Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
   Artikel 3
   Ikrafttræden
   Dette direktiv træder i kraft på tyvendedagen efter offentliggørelsen i Den Europæiske Unions Tidende.
   Dette direktiv er rettet til medlemsstaterne.
   
      Udfærdiget i Bruxelles, den 21. november 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EFT L 147 af 9.6.1975, s. 40.
   
      (2)  Kommissionens direktiv 2008/47/EF af 8. april 2008 om ændring, med henblik på tilpasning til den tekniske udvikling, af Rådets direktiv 75/324/EØF om tilnærmelse af medlemsstaternes lovgivning om aerosoler (EUT L 96 af 9.4.2008, s. 15).
   
      (3)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger (EUT L 353 af 31.12.2008, s. 1).
   
      (4)  Kommissionens direktiv 2013/10/EU af 19. marts 2013 om ændring af Rådets direktiv 75/324/EØF om tilnærmelse af medlemsstaternes lovgivning om aerosoler med henblik på at tilpasse dets bestemmelser om etikettering til Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger (EUT L 77 af 20.3.2013, s. 20).
   
      (5)  Kommissionens forordning (EU) nr. 487/2013 af 8. maj 2013 om ændring, med henblik på tilpasning til den tekniske og videnskabelige udvikling, af Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger (EUT L 149 af 1.6.2013, s. 1).